Source: http://scripta.kotus.fi/visk/sisallys.php?p=532
Timestamp: 2020-08-15 09:10:59+00:00

Document:
VISK - § 532 Kahdelle ravintoloitsijaa pahoinpidelleelle tuomiot
SISÄLLYS > RAKENNE > Infinitiivit ja partisiipit > Partisiippien tehtävät ja partisiippilausekkeen rakenne > Partisiippilausekkeen tehtävät > Partisiippilauseke substantiivilausekkeena > § 532 Kahdelle ravintoloitsijaa pahoinpidelleelle tuomiot
Partisiippilausekkeita käytetään substantiivilausekkeen eli NP:n tehtävässä: subjektina, objektina jne. Tällaiset lausekkeet voivat olla sisäiseltä rakenteeltaan normaaleja partisiippilausekkeita (a). Lausekkeeseen voi kuitenkin myös liittyä substantiiville tyypillisiä määritteitä, jotka eivät muuten määritä partisiippia: pronominitarkenne (b), numeraali (c) tai kongruoiva adjektiivimäärite (d). Kaikki esimerkkien (a–d) lausekkeet ovat siis ulkoiselta rakenteeltaan NP:itä.
Totesimme, että tämä on erinomainen ja myös huokea tapa auttaa kouluvaikeuksissa olevia, kertoo Vauhkonen. (l) | Kangasalalaista ravintoloitsijaa pahoinpidelleet saivat sakkoja (l) [otsikko] | Raahen kaupunki ja Rautaruukki ovat yhteisen asuntosäätiönsä toimesta rakennuttaneet vuokra-asuntoja töihin tulleille. (l)
JyP HT:n ajautuminen pudotusviivan alapuolelle on ollut monelle lippunsa ostaneelle liian kova järkytys. (l) | Jotkut esimiesasemassa olevat katsovat esimerkiksi, että – – voimat pitää keskittää vain perinteiseen poliisintyöhön. (l) | – – Pashko ja muut kenkää saaneet perustivat uuden puolueen, Demokraattisen liiton. (l)
Pahimmillaan säästöt olisivat merkinneet lopputiliä yli 40:lle kaupungin palveluksessa olevalle. (l)
Ravintola oli sulkenut ovensa kello kahdelta, ja viimeiset henkilökuntaan kuuluvat olivat poistuneet paikalta kolmelta. (l) | Yli 20-vuotiaat työkokemusta ja ammatillista koulutusta vailla olevat joutuvat odottamaan tuen saamista viisi kuukautta – –. (l) | Kuollut masentunut on tietysti halpa potilas, – –. (l)
Partisiippilausekkeilla voi viitata esim. ihmisiin heille tapahtuvien asioiden avulla; ne ovat vielä joustavampi keino muodostaa kerrallisia viittaavia ilmauksia kuin muuten vastaavasti käytetyt substantiiviset adjektiivit (» § 625 – 626). Lausekkeet ovat tyypillisesti ihmistarkoitteisia. Tällainen partisiippi voi toimia tekijännimien paralleelina: tekijännimi viittaa tekijään, partisiippi teon kohteeseen (e) (» § 252 huom.).
Auttajat ja autettavat ovat eristymässä samaan karsinaan – huonosti voivien joukoksi. (l) | Passareita ja passattavia (l) [otsikko] | Raportin mukaan omaishoito on kunnalle edullista, hoitajalle vaivanarvoista ja hoidettavalle sopivaa. (l)
Partisiippilauseke esiintyy myös kvanttoripronominin tai -adverbin kanssa jaolliseen abstraktioon viittaavana (f). Adjektiivin määrittämä passiivin VA-partisiippi toimii predikatiivina (g); vrt. vaikea tunnistaa ja ylivoimainen purtavaksi (» § 550).
Minulla on jotain annettavaa (~ antamista) ~ paljon kerrottavaa (~ kertomista). | Paikalla ei ollut mitään näkyvyyttä haittaavaa. (l) | Tarvittaisiin enemmän veroja – tai luopumista jostakin jo saadusta. (la) | Afrikkalaisnaiset pujottelevat tottuneesti ihmisvilinässä kantaen kaikkea tarvitsemaansa päänsä päällä. (l)
Mika Halvarin kuulakaaret ovat olleet monelle peruskateelliselle suomalaiselle täysin ylivoimaisia purtavia. (l) | – – varkaudet ja ilkivalta ovat kiusallisia selvitettäviä. (l)
Anaforisesti käytetään eräitä vakiintuneita partisiippi-ilmauksia: yllä ~ edellä mainittu ~ esitetty, viimeksi mainittu (» § 1432 huom.).

References: § 532
 § 532
 § 625
 § 252
 § 550
 § 1432